উত্তরাখণ্ডের চামোলিতে টানা বৃষ্টির জেরে হড়পা বান! নিখোঁজ বহু

ওয়েব ডেস্ক: দুর্যোগ থামছে না দেবভূমে (Uttarakhand)। মেঘভাঙা বৃষ্টি (Cloudburst), ভূমিধস (Landslide) আর হড়পা বানে বিধ্বস্ত উত্তরাখণ্ড (Uttarakhand)। বুধবার গভীর রাত থেকে ফের মেঘভাঙা বৃষ্টি শুরু হয়েছে উত্তরাখণ্ডে। যার জেরে লণ্ডভণ্ড হয়ে গিয়েছে উত্তরাখণ্ডের চামোলি জেলা (Chamoli District)। দুর্ঘটনায় এখনও পর্যন্ত অন্তত ১০ জন নিখোঁজ। প্রবল বৃষ্টির জেরে হড়পা বানে ধ্বংসাবশেষে চাপা পড়েছে ৬টি বড় বিল্ডিং। ইতিমধ্যেই এনডিআরএফ (NDRF) এর একটি দল ঘটনাস্থলে পৌঁছে তল্লাশি ও উদ্ধারকাজ শুরু করেছে। পাশাপাশি ঘটনাস্থলে পৌঁছেছে একটি মেডিকেল টিম এবং তিনটি অ্যাম্বুল্যান্সও।

মেঘভাঙা বৃষ্টির (Cloudburst) ফলে সবচেয়ে বেশি ক্ষতির মুখে পড়েছে নন্দনগর (Nandanagar)। আচমকা প্রবল বৃষ্টির ফলে এলাকায় ব্যাপক ক্ষয়ক্ষতি হয়েছে। বুধবার রাতেই নন্দানগর পৌর পরিষদের কুন্ত্রি লাগাফালি ওয়ার্ডে ভারী বৃষ্টিপাতের ফলে ৬টি বাড়ি সম্পূর্ণরূপে ক্ষতিগ্রস্ত হয়েছে। নন্দানগরে ধ্বংসস্তূপ থেকে দুজনকে উদ্ধার করা হয়েছে। জানা গিয়েছে, নিখোঁজদের মধ্যে ৬ জন কুনত্রি লাগা ফালি গ্রাম, ২ জন সারপানি গ্রাম এবং ২ জন ধুরমায় গ্রামের বাসিন্দা। নিখোঁজদের মধ্যে একজন ৭৫ বছর বয়সি ব্যাক্তি রয়েছেন। আবার ১০ বছরের দুই কিশোরও রয়েছে।

আরও পড়ুন: ভারতের ঐতিহ্য ও সংস্কৃতি রক্ষায় মোদির অবদান গত ১১ বছরে

স্থানীয়দের দাবি, এখনও অনেকেই নিজেদের বাড়ির ভিতরে আটকে রয়েছেন। এদিকে, দুর্যোগপূর্ণ আবহাওয়ার জেরে উদ্ধারকাজে রীতিমতো বেগ পেতে হচ্ছে উদ্ধারকারী দলকে। উপরন্তু, আবহাওয়া দফতর চামোলিতে (Chamoli) আরও প্রবল বৃষ্টির পূর্বাভাস দিয়েছে।

উল্লেখ্য, সোমবারই রাজধানী দেরাদুনে (Dehradun) মেঘভাঙা বৃষ্টির (Cloudburst) ঘটনায় ১৩ জনের মৃত্যু হয়েছে। বৃষ্টিতে একাধিক রাস্তাঘাট, বহু বাড়িঘর ও দোকানপাট ক্ষতিগ্রস্ত হয়। এমনকি দুটি গুরুত্বপূর্ণ সেতু ভেঙে পড়ায় শহরের সঙ্গে একাধিক সংযোগপথ বিচ্ছিন্ন হয়ে গিয়েছে।

প্রশাসনের তরফে ইতিমধ্যেই দেরাদুন, চাম্পাওয়াত এবং উদ্যম সিং নগরে ভারী বৃষ্টির লাল সতর্কতা জারি করা হয়েছে। তাই আগামী ২০ সেপ্টেম্বর পর্যন্ত নতুন করে প্রাণহানি, ভূমিধস এবং বিপর্যয়ের আশঙ্কা করা হচ্ছে। রাজ্যজুড়ে এখনও পর্যন্ত ১৫ জন নিখোঁজ এবং ৯০০-রও বেশি মানুষ বিভিন্ন জায়গায় আটকে রয়েছেন।

দেখুন অন্য খবর

The post উত্তরাখণ্ডের চামোলিতে টানা বৃষ্টির জেরে হড়পা বান! নিখোঁজ বহু first appeared on KolkataTV.